יורם יוסיפוף

יורם יוסיפוף (1954 - 14 באוקטובר 2016) היה עורך דין ואיש עסקים ישראלי.

== ביוגרפיה ==
יורם יוסיפוף נולד בתל אביב ב-1954. הוריו, יוסף יוסיפוף ורחל סמואל לבית אלקלעי היו ממוצא בולגרי. הוא למד משפטים באוניברסיטת תל אביב, וב-1989 הקים את משרד עורכי הדין "יוסיפוף, קורן, גרודברג".<ref name=":0"></ref>

== קריירה עסקית ==
כשעבר עם משפחתו להתגורר בלונדון במסגרת עבודת הדוקטורט של אשתו, דורית, החל יוסיפוף להתעניין בעולם העסקי במקביל לעבודתו בעריכת דין. ב-1997 הקימו בני הזוג את חברת "MASY" ורכשו באמצעותה שני נכסים בתל אביב - וילה ששוויה נאמד בשנת 2018 ב-8.8 מיליון ש"ח ודירה בשכונת פלורנטין.<ref name=":1"></ref>

ב-2004 הקים יוסיפוף את חברת "רוי נדל"ן גרופ" לתיווך בתחום הנדל"ן, שבה היה שותף עם רוני מאנה. באותה שנה רכש גם את החברה הממשלתית לפיתוח לוד רמלה בשותפות עם פרדי רובינסון.<ref name=":0" /> באמצעות חברות אלה תיווך יוסיפוף בעסקות נדל"ן מהגדולות במשק, בין היתר במכירת גרעין השליטה בחברה הבורסאית גילאון לארקדי גאידמק.<ref></ref>

ב-2006 הקים יוסיפוף חברה נוספת בשם Perston שנרשמה באיי הבתולה, והוא היה הבעלים היחיד של המניה היחידה שלה.<ref name=":3"></ref>

יוסיפוף ניהל עסקאות רבות גם בבריטניה, שם כיהן כיו"ר דירקטוריון "קרן מידאס השקעות"<ref name=":2"></ref>. ב-2007 רכש יוסיפוף באמצעות הקרן ובשותפות עם יוסי חכמי, זכויות במתחם העגינה של הספינה קווין מרי באנגליה תמורת כ-70 מיליון פאונד, ועל פי פרסום ב"גרדיאן" ב-2012 נאמדו נכסיהם של יוסיפוף ולקוחותיו בבריטניה בשווי של יותר ממיליארד פאונד.<ref></ref> בנוסף היה יוסיפוף הבעלים של קומת המשרדים העליונה בבית גיבור ספורט, אותה רכש ב-20 מיליון שקל.<ref></ref>

=== לאחר מותו ===
יוסיפוף הלך לעולמו במפתיע בעיצומו של הליך גישור פלילי שנוהל נגדו,<ref></ref> בניסיון לבטל כתב אישום שהוגש נגדו בגין העלמת הכנסות בהיקף של כ-25 מיליון שקל, או להגיע להסדר אחר מול הפרקליטות.<ref name=":2" /> בעקבות המוות, ביקשה הפרקליטות לסגור את התיק הפלילי נגדו, אך לאחר שנודע דבר מותו פנו נושיו בדרישה לתשלום חובות בהיקף של למעלה מ-600 מיליון שקל, מתוכם כ-517 מיליון שקלים למס הכנסה,<ref></ref> וחובות נוספים לאנשים פרטיים שהלוו לו כספים לצורך עסקיו.<ref name=":2" /> בית המשפט המחוזי בתל אביב מינה מנהלי עיזבון כדי לברר את מצבת הנכסים והחובות של יוסיפוף בעת מותו, בכלל זה סכום של 99 אלף שקלים במזומן שנמצאו במכוניתו ביום מותו.<ref></ref> כחלק מבירור זה אישר בית המשפט בקשה של מנהלי העיזבון לגישה לחשבונות הג'ימייל של יוסיפוף, אך לאחר שחברת גוגל ישראל לא סיפקה להם את פרטי המשתמש הם דרשו מבית המשפט להטיל קנס של 100 אלף שקל ליום על גוגל עד לקבלת הפרטים.<ref></ref>

בין היתר התברר כי טרם מותו היה יוסיפוף מעורב בפרויקט פינוי בינוי במתחם דפנה בתל אביב,<ref></ref> וביוזמה להקמת קזינו במלון הילטון בלונדון.<ref></ref>

ב-2017 עתרו מנהלי העיזבון, במסגרת תיק פשיטת רגל של יוסיפוף, להורות על פירוקה של חברת "MASY" וביטול עסקה של העברת מניות החברה לידיו של דניאל אזוגי שנערכה לפני מותו של יוסיפוף, בטענה כי נעשתה למראית עין בלבד בסמוך להליך פשיטת רגל על-מנת להבריח נכסים לכאורה.<ref></ref>

ב-2019 הגישו מנהלי העיזבון עתירה נוספת לבית המשפט המחוזי בתל אביב להורות על ביטול העברת מניית השליטה של יוסיפוף בחברת Perston לאיש העסקים שמואל דונרשטיין, גם כן בטענה כי נעשתה למראית עין בלבד, וכן להעביר לידיהם מחצית מהזכויות בחברה, ביניהן זכויות בחברה בת המחזיקה במלון דירות בלונדון.<ref name=":3" /> בעת הגשת עתירה זו נאמדו חובות העיזבון של יוסיפוף ב-700 מיליון ש"ח.<ref name=":3" />

== חיים אישיים ==
בשנותיו האחרונות חילק יוסיפוף את זמנו בין תל אביב ללונדון, שם גם התגורר בנו אסף. הוא נפטר בפתאומיות מדום לב ב-14 באוקטובר 2016, בעת שיצא מפגישה בתל אביב.<ref></ref>

יוסיפוף הותיר אחריו שלושה ילדים מנישואיו לדורית יוסיפוף-לוין, שהפכו למעורבים בפרשיות המשפטיות סביב עיזבונו.

== הערות שוליים ==

קטגוריה:עורכי דין ישראלים
קטגוריה:אנשי עסקים ישראלים
קטגוריה:מתווכי נדל"ן ישראלים
קטגוריה:ישראלים שנולדו ב-1954
קטגוריה:ישראלים שנפטרו ב-2016